Een dood, nege beseer in gru-ongelukFoto: Rescue Care Paramedici en nooddienswerkers is Donderdagoggend na ŉ grusame ongelukstoneel ontbied nadat ŉ vragmotor by die N2-M7-wisselaar in Durban teen drie voertuie gebots het voordat dit bo-op twee ander voertuie omgeslaan het. Garrith Jamieson, bedryfsdirekteur van Rescue Care-ambulansdienste, het die toneel as “ŉ absolute slagting” beskryf. Volgens Jamieson het die vragmotorbestuurder vermoedelik by ŉ afrit beheer verloor waarna die vragmotor teen drie voertuie gebots het. Daarna het die vragmotor omgeslaan en twee voertuie verpletter. “Die voertuie was oor ŉ lang afstand versprei. Rescue Care-paramedici het onmiddellik nog noodeenhede na die toneel ontbied,” het Jamieson gesê. Hy het gesê die bestuurder van een van die motors het veelvuldige beserings opgedoen en is op die toneel dood verklaar. Die twee passasiers agterin dieselfde wrak was vasgekeer en is eers deur paramedici gestabiliseer voordat die plaaslike brandweer meganiese toerusting gebruik het om hulle uit die wrak te bevry. Hulle is na ŉ nabygeleë hospitaal gehaas. In ŉ ander motor moes drie insittendes ook met meganiese toerusting uit die wrak bevry word. Altesaam nege mense het beserings opgedoen en is op die toneel behandel voordat hulle na verskillende hospitale geneem is. Die oorsaak van die ongeluk word ondersoek.